Crina Coco Popescu a escaladat Muntele Sidley, care are o înălţime de 4.285 metri, în prima expediţie pe acest vulcan, la care au mai participat Alex Abramov (Rusia), Mario Trimeri (Italia) şi Scott Woolams (SUA), informează World Records Academy.

"Ştiam că suntem prima echipă care am urcat pe acest munte şi am simţit asta şi mai bine, atunci când ne căutam cel mai bun drum spre vârf", a declarat Crina după coborâre, fiind citată de site-ul Academiei.

Muntele Sidley este cel mai înalt vulcan din Antarctica şi face parte din "Cele şapte vârfuri vulcanice" ale lumii. Crina a devenit şi cel mai tânăr alpinist din lume şi prima femeie din lume care a încheiat circuitul celor şapte cei mai înalţi vulcani de pe cele 7 continente.

Născută la Râşnov, Crina Coco Popescu este pasionată de alpinism de la vârsta de 6 ani, când a început aventurile montane, alături de tatăl său.